**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ЗЛАТОМИРА СТЕФАНОВА**

**ЗА КМЕТ НА ОБЩИНА РУСЕ**

**СЪГЛАСНО ЗАПОВЕД №РД-01-2641/02.09.2024 Г.**

**ОТНОСНО:** *Кандидатстване на Община Русе с проект „Подобряване качеството на атмосферния въздух на територията на Община Русе чрез изпълнението на мерки за озеленяване в градска среда (междублокови пространства)“ по Приоритет 5 „Въздух“ на Програма „Околна среда“ 2021-2027*

**УВАЖАЕМИ ОБЩИНСКИ СЪВЕТНИЦИ,**

Община Русе планира са кандидатства с проектно предложение по Процедура BG16FFPR002-5.003 по Приоритет 5 „Въздух“ на Програма „Околна среда“ 2021-2027 г. (ПОС), която подкрепя изпълнението на проекти, целящи подобряване качеството на атмосферния въздух (КАВ) чрез намаляване наднормените нива на фини прахови частици (ФПЧ10) на територията на общини с нарушено КАВ в периода 2017-2021 г.

Конкретни бенефициенти по Процедура BG16FFPR002-5.003 „Зелени мерки в градска среда“ са шест (6) български общини (Бургас, Велико Търново, Видин, Плевен, Пловдив и Русе) с нарушено качество на въздуха, които попадат в обхвата на Решение на Съда на Европейския съюз по дело C-488/15 от 5 април 2017 г. за неспазване на нормите за съдържание на ФПЧ10 в атмосферния въздух в агломерации и зони на страната и неизпълнението на задълженията по Директива 2008/50/ЕО по отношение на пределно допустимите стойности на прахови частици в атмосферния въздух.

По настоящата процедура чрез директно предоставяне на безвъзмездната финансова помощ (БФП) не се допуска участието на партньори. Минимален размер на БФП не е предвиден, а максималният размер на БФП за всяка от допустимите общини е различен. За Община Русе максималната стойност на БФП е 3,5 млн. лв.

Допустими за финансиране са дейности, като: инвестиционно проектиране на зелена инфраструктура, озеленяване (ландшафтно оформяне с растителност) с дървесни и храстови видове; на обществено достъпни публични пространства (паркове, градини, площади), междублокови пространства („кални петна“) и др.; проектиране и изграждане на поливни системи на терените за озеленяване; за организация и управление, видимост и комуникация.

Разполагането на паркова мебел, изграждането на система за видеонаблюдение и енергоспестяващо парково осветление са недопустими за финансиране с БФП дейности, които общините следва да изпълнят със собствени средства.

Терените, в които ще се реализират инвестициите, следва да са публична/частна общинска собственост в регулационните граници в урбанизираните територии на населеното място на общините.

Проектното предложение на Община Русе, в съответствие с изискванията на процедурата е насочено към изграждане на зелена инфраструктура за намаляване на вторичното разпрашаване в градската среда, ограничаване на „калните петна“, за намаляване на наднормените нива на ФПЧ10 и подобряване на КАВ.

Вторичното разпрашаване има значителен принос за регистрираните наднормените нива на ФПЧ10. С финансиране по ПОС 2021-2027 г., Община Русе ще подкрепи мерки за озеленяване с растителни видове с най-висока степен на ефективност по отношение улавянето на ФПЧ и пречистването на въздуха по естествен път, като съществуващата растителност максимално ще бъде запазена, а новата тревна смес за затревяване ще бъде сухоустойчива и с добра издръжливост на слънце и на утъпкване.

За целите на кандидатстването са определени междублокови пространства („кални петна“) в жилищни квартали на гр. Русе, със слабо или липсващо озеленяване, с оголени тревни площи и в близост до главни улици. Местата за преминаване на пешеходци през тези площи са тип „пътеки“ без настилка, което води до увеличаване на запрашаването през летните месеци. Липсват бордюри които да спират разнасянето на пръстта при силни валежи. Към настоящия момент са определени три пространства, както следва:

* в ж.к. „Чародейка-Юг“ (до бл. 108 и бл. 109) – с площ от 31 538 кв. м.;
* в ж.к. „Чародейка-Север“ (ул. „Зорница“) – с площ от 4 226 кв. м.
* в ж.к. „Дружба I“ (в близост до бл. 2) – два имота, с обща площ от 8 977 кв. м.

Община Русе е в процес на идентифициране и съответно увеличаване на броя на целевите пространства, в които да се реализират зелени мерки и да се изгради нова зелена инфраструктура за борба с вторичното разпрашаване и високите нива на ФПЧ в Общината.

Планираните в проектната идея дейности ще се допълват помежду си, като липсата на която и да е дейност би довела до непълна реализация на проектната цел (намаляване наднормените нива на ФПЧ10 и подобряване на КАВ в гр. Русе). Това от своя страна ще е предпоставка за неизпълнение, както на целите, произтичащи от съответното европейско и национално законодателство, така и на приоритетите в ключови за Община Русе стратегически документи – План за интегрирано развитие на Община Русе 2021-2027 г. и Програма за качеството на атмосферния въздух на Община Русе за периода 2021-2026 г.

Предвид изложените съображения и на основание чл. 63, ал. 1 от Правилника за организацията и дейността на Общински съвет-Русе, неговите комисии и взаимодействието му с общинската администрация, предлагам на Общински съвет-Русе да приеме следните:

**РЕШЕНИЯ:**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, Общински съвет-Русе реши:

1. Дава съгласие Община Русе да кандидатства с проект „Подобряване качеството на атмосферния въздух на територията на Община Русе чрез изпълнението на мерки за озеленяване в градска среда (междублокови пространства)“ по Приоритет 5 „Въздух“, Процедура BG16FFPR002-5.003 „Зелени мерки в градска среда“ на Програма „Околна среда“ 2021-2027;
2. Дава съгласие Община Русе да осигури необходимото съфинансиране на недопустимите разходи по проекта;
3. Дава съгласие, Община Русе да обезпечи поддръжката на изградената в рамките на проекта зелена инфраструктура, като в периода на устойчивост видът и предназначението на обектите няма да бъдат променяни и на територията на новоизградените зелени системи/площи в изпълнение на проекта няма да се допусне застрояване за период, не по-малък от 5 години след крайното плащане към бенефициента.
4. Възлага на Кмета на Община Русе да извърши всички правни и фактически действия по т. 1.

**ВНОСИТЕЛ:**

**ЗЛАТОМИРА СТЕФАНОВА**

*Зам.-кмет МППИС*

*За Кмет на Община Русе*

*Съгласно Заповед №РД-01-2641/02.09.2024 г.*