**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** *Осигуряване на съфинансиране по проект „Изграждане на физкултурен салон и топла връзка към ОУ „Никола Обретенов“, гр.Русе, одобрен от Министерство на образованието и науката.*

**УВАЖАЕМИ ОБЩИНСКИ СЪВЕТНИЦИ,**

Проектът за изграждане на физкултурен салон и топла връзка към ОУ Никола Обретенов, гр. Русе е включен в списъка на одобрените проекти на Министерството на образованието и науката *по Програмата за изграждане и основен ремонт на спортни площадки и физкултурни салони в държавните и общинските училища за периода 2024 – 2027г., Етап 1 – модул 1 и модул* *2.*

Сградата на учебното заведение е публична общинска собственост, съгласно АПОС № 7127/08.01.2014 г., с идентификатор 63427.6.241, находяща се в гр. Русе, ул. Никола Табаков № 4.

Проектните дейности предвиждат изграждане на изцяло нов физкултурен салон и топла връзка към сградата на ОУ „Никола Обретенов“. Сградата е предвидена с размери в план 21 м х 42 м., а топлата връзка ще включва битови помещения и фоайе. На нивото на училището са проектирани фоайе, съблекални за девойки и младежи с капацитет 30-40 места оборудвани със санитарни възли, стая за учител/треньор и котелно помещение. Според проектантската разработка, физкултурният салон е предвиден за следните видове спорт: войлебол, баскетбол, тенис на маса, борба, джудо, бокс, бадминтон, тенис на корт, спортни танци и фитнес. Предвидени са и три реда трибуни за зрители с капацитет 122 места. Размерът на описаните по-горе игрища са в пълно съответствие с Наредбата за проектиране на спортни сгради и съоръжения.

Необходимостта от изграждане на физкултурен салон е продиктувана от липсата на съществуващ такъв. Към настоящия момент училище с над 420 ученици **не** провежда пълноценни занятия по физическо възпитание и спорт поради липса на изградена спортна инфраструктура. Учениците са принудени да провеждат задължителното си обучение в коридорите на училището и в дорното пространство (при подходящи метеорологични условия). Чрез извършване на предвидените дейности по изграждане на новата спортна база ще се насърчи физическата активност и подкрепата за здравословен начин на живот сред подрастващите. Модерната спортна инфраструктура ще е предпоставка за изграждане на трайни навици сред учениците да спортуват и да се развиват физически от ранна детска възраст. Това от своя страна ще способства за преодоляване на неблагоприятните тенденции в здравословното състояние на децата, в следствие на недостатъчна двигателна активност.

Кандидатстваща организация по Програмата е учебното заведение. След остойностяване на проектните разходи е установен общ бюджет по проекта в рамките на **2 616 730, 98 лв** с вкл. ДДС, от които **1 500 000 лв.** се осигуряват от Министерство на образованието и науката, а останaлите средства, съгласно Насоките за кандидатстване по процедурата, в размер на **1 116 730,98 лв.** са ангажимент на съответния първостепенен разпоредител с бюджетни средства – Община Русе.

Предвид изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация и с оглед обстоятелството, че проектът е с висока обществена значимост, предлагам Общинският съвет да вземе следното:

**РЕШЕНИЕ:**

На основание чл. 21, ал.1, т.23 във връзка с чл.21, ал.2 от ЗМСМА, Общински съвет – Русе:

Дава съгласие Община Русе да осигури необходимите средства за съфинансиране в размер на 1 116 730, 98 лв. от общата стойност на предвидените разходи за изпълнение на инвестицията по проект *„*Изграждане на физкултурен салон и топла връзка към ОУ „Никола Обретенов“, гр.Русе, одобрен от Министерство на образованието и науката.

**ВНОСИТЕЛ:**

**ПЕНЧО МИЛКОВ**

*Кмет на Община Русе*

*Началник отдел ПНО*

**Изготвил:**

**Ивелина Петкова**

*Ст. експерт в отдел ИИМСП*